Osobitná správa č. 13/2011 „Predchádza sa prostredníctvom kontroly colného režimu 42 úniku DPH a odhaľuje sa ním únik DPH?“





GLOSÁR Administratívna spolupráca : Výmena informácií medzi členskými štátmi, v rámci ktorej si daňové orgány vzájomne pomáhajú a spolupracujú s Komisiou v súlade s nariadením Rady (ES) č. 1798/2003 [9999], aby sa zaistilo správne uplatňovanie DPH na dodávky tovarov a služieb, obstaranie tovarov vo vnútri Spoločenstva a dovoz tovarov. Výmena informácií medzi členskými štátmi spravidla zahŕňa všetky informácie, ktoré môžu pomôcť pri správnom stanovení DPH, vrátane všetkých informácií o konkrétnych prípadoch. Výmena informácií sa uskutočňuje na požiadanie i bez predchádzajúcej žiadosti. CCIP : Pravidlá na vykonávanie Colného kódexu (Customs Code Implementing Provisions). Colné kontroly : Špecifické úkony vykonávané colnými orgánmi na zabezpečenie správneho uplatňovania colných pravidiel. Tieto úkony môžu zahŕňať preskúmanie tovaru, overovanie údajov vo vyhláseniach a existenciu a pravosť elektronických alebo písomných dokumentov, preskúmanie firemných účtov a iných záznamov, inšpekcie dopravných prostriedkov a batožiny a iné podobné činnosti. Colné vyhlásenie : Úkon, ktorým žiadateľ vyjadrí želanie zaradiť tovar do konkrétneho colného režimu. Členský štát dovozu : Členský štát, v ktorom sa tovar fyzicky dovezie do EÚ a prepustí do voľného obehu. Členský štát určenia : Členský štát, do ktorého sa tovar odošle alebo prepraví a ktorý nie je členským štátom, do ktorého sa tovar dováža. Dodávka v rámci Spoločenstva : Dodávka tovaru zaslaná alebo prepravená predajcom alebo osobou, ktorá tovar obstaráva, alebo v ich mene, na miesto určenia, ktoré je mimo ich územia, ale v rámci EÚ, inému daňovému subjektu alebo právnickej osobe, ktorá nepodlieha zdaneniu a ktorá koná ako taká v inom členskom štáte, ako je štát, z ktorého bol tovar odoslaný alebo prepravený. DPH : Daň z pridanej hodnoty. Expertná skupina pre stratégiu boja proti daňovým podvodom (Anti Tax Fraud Strategy Group – ATFS) : Expertná skupina zriadená Komisiou a členskými štátmi v nadväznosti na závery Rady ECOFIN z 28. novembra 2006 s poslaním viesť technické diskusie o konvenčných opatreniach na posilnenie súčasného systému DPH a bojovať proti daňovým podvodom. Fiscalis : Akčný program Spoločenstva na financovanie iniciatív daňových správ na zlepšenie fungovania daňových systémov na vnútornom trhu prostredníctvom komunikačných systémov a systémov na výmenu informácií, viacstranných kontrol, výmen pracovníkov, seminárov a iných druhov vzdelávacích aktivít. Identifikačné číslo DPH (IČ DPH) : Individuálne číslo pridelené každému daňovému subjektu, ktorý plánuje uskutočňovať dodávky tovaru, poskytovať služby alebo obstarávať tovar na obchodné účely. Každé číslo má na začiatku dve písmená, podľa ktorých sa identifikuje členský štát, ktorý toto číslo pridelil. JCD : Jednotný colný doklad. Obstaranie tovaru v rámci Spoločenstva : Získanie práva vlastníka disponovať hnuteľným majetkom zaslaným alebo prepraveným osobe, ktorá tovar obstaráva, predajcom alebo osobou obstarávajúcou tovar v inom členskom štáte, ako je štát, z ktorého bol tovar odoslaný alebo prepravený. Postup miestneho colného vybavenia : Zjednodušený postup, prostredníctvom ktorého podnikateľský subjekt prijíma tovar priamo vo svojich priestoroch (alebo na určenom mieste), pričom colné vyhlásenie sa zvyčajne podá a tovar prepustí na základe zápisu do účtov podnikateľského subjektu. Premiestnenie : Odoslanie alebo preprava tovaru vývozcom alebo v jeho mene na obchodné účely na miesto určenia mimo územia členského štátu, v ktorom sa dovoz uskutočňuje, ktoré je však stále súčasťou Spoločenstva. Prepustenie tovaru : Úkon, pri ktorom colné orgány dajú tovar k dispozícii na účely stanovené v colnom režime, do ktorého boli zaradené. Profil rizika : Kombinácia kritérií rizika a oblastí kontroly (napr. typ tovaru, krajiny pôvodu), ktorá naznačuje existenciu rizika a vedie k návrhu vykonať kontrolné opatrenie. Keď sa tieto kritériá vypracujú na úrovni EÚ na základe spoločného rámca riadenia rizika, sú známe ako profily rizika platné pre celú EÚ. Spätný dovoz : Prepustenie tovaru, ktorý bol predtým dočasne vyvezený v rámci iného colného režimu, napr. pasívneho zušľachťovacieho styku, do voľného obehu. Súhrnný výkaz : Výkaz, ktorý predkladá každý daňový subjekt identifikovaný na účely DPH, ktorý uskutočňuje dodávky tovaru vo vnútri Spoločenstva. Súhrnný výkaz sa zostavuje každý mesiac a vykazuje celkovú hodnotu tovaru dodaného jednotlivým nadobúdateľom v iných členských štátoch zoradeným podľa identifikačného čísla DPH. SVAS : Stály výbor pre administratívnu spoluprácu je riadiaci výbor zriadený podľa článku 44 nariadenia Rady (ES) č. 1798/2003, ktorý poskytuje podporu Komisii v záležitostiach ustanovených v tomto nariadení. Tvoria ho zástupcovia členských štátov a predsedá mu zástupca Komisie. VIES : Systém výmeny informácií o DPH (VAT Information Exchange System) je elektronická sieť na prenos informácií o platnosti identifikačných čísiel DPH spoločností registrovaných v členských štátoch. Prostredníctvom systému VIES sa tiež správnym orgánom členských štátov sprístupňujú informácie o dodávkach (oslobodených od dane) vo vnútri Spoločenstva. Informácie o údajoch týkajúcich sa registrácie DPH zhromažďujú správne orgány členských štátov a vkladajú ich do národných databáz, v ktorých možno na diaľku vyhľadávať potrebné informácie. To sa týka aj dodávok vo vnútri Spoločenstva vykázaných v súhrnných výkazoch. Systém bol vytvorený na zastúpenie zrušených colných formalít a kontrol. Vlastné zdroje založené na DPH : Vlastné zdroje založené na DPH dosiahli v roku 2009 výšku 13,7 mld. EUR a tvorili 11,7 % príjmov EÚ. Vlastné zdroje z DPH sa vypočítavajú podľa harmonizovaného vymeriavacieho základu DPH. Východiskom pre výpočet vlastných zdrojov z DPH je celkový čistý príjem z DPH vybratý každým členským štátom v danom roku. Ak sa v dôsledku daňových únikov alebo podvodov vyberie daň v nižšej výške, obvykle to vedie k zníženiu vlastných zdrojov z DPH platených do rozpočtu Spoločenstva, s výnimkou prípadov, keď je pre vymeriavacie základy stanovená horná hranica 50 % HND, čo je prípad niektorých členských štátov. Voľný obeh : Status tovaru dovezeného z tretích krajín, ktorý prešiel všetkými dovoznými formalitami na možnosť jeho predaja alebo spotreby na trhu EÚ. ZHRNUTIE I. Colný režim 42 využíva dovozca na získanie oslobodenia od DPH pri preprave dovážaného tovaru do iného členského štátu. DPH sa odvádza v členskom štáte určenia. II. Cieľom auditu Dvora audítorov bolo posúdiť, či sa prostredníctvom kontroly colného režimu 42 a súvisiacich postupov predchádza úniku DPH a či sa ním únik DPH odhaľuje. Pri dovoze tovaru v rámci tohto režimu existuje riziko, že nebude zdanený v členskom štáte, do ktorého sa dováža, alebo že bude spotrebovaný v členskom štáte určenia bez vyúčtovania DPH. Pre členské štáty tak vzniká riziko úniku DPH. III. Kontrolné činnosti a postupy colných a daňových orgánov v jednom členskom štáte môžu mať priamy vplyv na príjmy iných členských štátov. Nevybraná DPH má tiež vplyv na zloženie a dosah vlastných zdrojov Únie. IV. Dvor audítorov zistil, že Komisia urobila primerané kroky na zlepšenie právneho rámca návrhom zmeny a doplnenia smernice o DPH. Tento rámec však treba ešte ďalej vylepšiť. V. Dvor audítorov zistil, že kontrola tohto režimu v siedmich vybraných členských štátoch má nedostatky, pretože: a) colné orgány nezabezpečujú platnosť a úplnosť najdôležitejších údajov; b) daňové orgány nemajú k dispozícii základné informácie; c) a daňové orgány nevykonávajú krížovú kontrolu najdôležitejších údajov vo všetkých prípadoch. VI. Dvor audítorov zistil, že uplatňovanie colného režimu 42 viedlo k značným stratám. Na základe výsledkov testovania vzorky Dvorom audítorov extrapolácia výšky strát za rok 2009 predstavuje približne 2200 mil. EUR, z čoho straty vo výške 1800 mil. EUR vznikli v siedmich vybraných členských štátoch a 400 mil. EUR v 21 členských štátoch určenia dovážaného tovaru vo vzorke. To predstavuje 29 % DPH teoreticky uplatniteľnej na zdaniteľnú sumu celkového objemu dovozu v rámci colného režimu 42 v roku 2009 v týchto siedmich členských štátoch EÚ. VII. Komisia by mala predovšetkým: a) zmeniť a doplniť pravidlá na vykonávanie Colného kódexu s cieľom zaviesť povinné a jednotné oznamovanie najdôležitejších údajov pre riadenie oslobodenia tovaru od DPH; b) podporiť Radu, aby konala v súvislosti so svojím návrhom zmeny a doplnenia smernice o DPH a zaistiť, aby dovozca spoločne i samostatne zodpovedal za stratu DPH v členskom štáte určenia v prípade, keď nepredloží načas úplný súhrnný výkaz DPH; c) podporiť automatické overovanie identifikačných čísiel DPH v elektronických systémoch členských štátov týkajúcich sa colného vybavenia; d) vytvoriť profily rizika platné pre celú EÚ, aby členské štáty mohli uplatňovať jednotný prístup k vykonávaniu kontrol orientovaných na riziká a náhodných dokladových kontrol dovozu v rámci colného režimu 42 s cieľom preveriť prepravu tovaru do iného členského štátu a iné podmienky oslobodenia od dane, ako aj správnosť zdaniteľnej sumy DPH; e) vypracovať návrh zmeny a doplnenia smernice o DPH s cieľom osobitne identifikovať v súhrnných výkazoch podnikateľských subjektov týkajúcich sa DPH dodávky vo vnútri Spoločenstva nasledujúce po dovoze v rámci tohto colného režimu, čo by uľahčilo odsúhlasovanie colných a daňových údajov v členskom štáte dovozu; f) predložiť návrh na zriadenie priamej automatickej výmeny informácií o rizikových transakciách v rámci colného režimu 42 medzi colnými orgánmi členského štátu dovozu a daňovými orgánmi v členskom štáte určenia. ÚVOD 1. Colný režim 42 využíva podnikateľský subjekt na získanie oslobodenia od DPH vtedy, keď sa tovar dovezený z územia mimo EÚ do členského štátu dovozu prepraví ďalej do druhého členského štátu [1]. DPH sa odvádza v druhom v členskom štáte, t. j. v členskom štáte určenia. 2. Bez vhodnej kontroly vzniká riziko, že tovar ostane v členskom štáte dovozu bez odvedenia DPH alebo bude spotrebovaný v členskom štáte určenia bez vyúčtovania DPH v tomto štáte. 3. Správne uplatnenie colného režimu 42 závisí od splnenia týchto podmienok: a) uvedenie úplných a správnych informácií týkajúcich sa DPH dovozcom [2] v dovoznom vyhlásení; b) kontrola týchto informácií colnými orgánmi pred prepustením tovaru; c) a následné zaslanie týchto informácií daňovým orgánom; d) porovnanie týchto informácií s údajmi v súhrnnom výkaze DPH, ktorý predložil dovozca, daňovými orgánmi. V tomto výkaze sa uvádza každý predaj dovozcu do iných členských štátov; e) sprístupnenie týchto informácií daňovým orgánom iných členských štátov prostredníctvom systému výmeny informácií o DPH (VIES); f) zabezpečenie vyúčtovania DPH daňovými orgánmi v členskom štáte určenia porovnaním daňového priznania obstarávateľa k DPH s informáciami dostupnými v systéme VIES. 4. Tento proces je znázornený v diagrame a právny rámec vzťahujúci sa na tento režim je opísaný v prílohe I. DIAGRAM VÝVOJOVÝ DIAGRAM K DOVOZU SPĹŇAJÚCEMU POŽIADAVKY COLNÉHO REŽIMU 42 +++++ TIFF +++++ 5. Únik DPH ovplyvňuje finančné záujmy členských štátov. Má dosah na rozpočet EÚ, pretože v dôsledku úniku sa znižujú vlastné zdroje založené na DPH. Táto strata sa kompenzuje vlastnými zdrojmi založenými na HND, čo skresľuje príspevky jednotlivých členských štátov do rozpočtu EÚ. Daňové podvody navyše ohrozujú fungovanie vnútorného trhu a zabraňujú spravodlivej hospodárskej súťaži. Rámček obsahuje opis typického, no fiktívneho príkladu podvodného uplatnenia colného režimu 42. RÁMČEK TYPICKÉ, NO FIKTÍVNE PODVODNÉ UPLATNENIE COLNÉHO REŽIMU 42 Jachta v hodnote 6,6 mil. EUR sa dováža do členského štátu 1 v rámci colného režimu 42, pričom sa deklaruje okamžitá následná dodávka jachty do členského štátu 2. O tri roky neskôr colné orgány členského štátu 1 kontrolujú jachtu na svojom území a zistia, že podľa lodného denníka jachta nikdy nebola v členskom štáte 2. Z informácií, ktoré zašlú daňové orgány členského štátu 2, vyplýva, že deklarovaný obstarávateľ v tomto členskom štáte neodviedol DPH. Výška DPH uniknutej v členskom štáte 1 je 1,3 mil. EUR. ROZSAH AUDITU A AUDÍTORSKÝ PRÍSTUP AUDÍTORSKÉ OTÁZKY 6. Hlavným cieľom auditu bolo posúdiť, či Komisia a členské štáty zriadili účinný regulačný a kontrolný rámec pre uplatňovanie tohto postupu a či sa prostredníctvom kontroly predchádza úniku DPH a či sa ním únik DPH odhaľuje. 7. Hlavnou audítorskou otázkou týkajúcou sa Komisie bolo, či zaviedla primeraný regulačný rámec na boj proti úniku DPH v súvislosti s colným režimom 42. 8. Na úrovni členských štátov sa v rámci auditu hodnotilo, či vnútroštátne colné a daňové orgány vykonávajú v súvislosti s týmto režimom účinné kontroly. ROZSAH AUDITU A AUDÍTORSKÝ PRÍSTUP 9. Dvor audítorov navrhol kontrolný model (príloha II) vychádzajúci hlavne z odporúčaní týkajúcich sa osvedčených postupov vypracovaných projektovou skupinou programu Fiscalis č. 29 [3]. Zavedenie tohto kontrolného modelu by pomohlo v zabezpečení primeraného riadenia tohto oslobodenia od DPH. Dvor audítorov posúdil regulačný rámec stanovený Komisiou. Hodnotil tiež fungovanie kontrolných prístupov v siedmich vybraných členských štátoch [4] v porovnaní s kontrolným modelom Európskeho dvora audítorov. Tieto členské štáty vykázali v roku 2009 spolu celkovú zdaniteľnú sumu tovaru dovezeného v rámci colného režimu 42 presahujúcu 40 mld. EUR a tvoria 68 % hodnoty dovozu do EÚ v rámci tohto režimu v roku 2009. 10. Toto posúdenie sa uskutočnilo prostredníctvom testovania vzorky aspoň 30 prípadov dovozu za členský štát (spolu 219) v roku 2009 v rámci colného režimu 42. 11. Dvor audítorov sa tiež snažil získať potvrdenie o tom, že DPH bola vyúčtovaná v 21 členských štátoch určenia [5] dovezeného tovaru zahrnutého vo vzorke. PRIPOMIENKY KOMISIA NAVRHLA ZLEPŠENIA REGULAČNÉHO RÁMCA EÚ, JE VŠAK POTREBNÉ UROBIŤ VIAC 12. Komisia má [6] osobitný cieľ vytvoriť rámec pre daňové správy EÚ, ktorý by im umožnil efektívne bojovať proti podvodom s cieľom zvýšiť príjmy. V oblasti colníctva je jednou zo špecifických úloh Komisie zaistiť účinné riadenie colnej únie v záujme občanov Európskej únie, hospodárskych subjektov a colných správ zabezpečením jednotného uplatňovania právnych predpisov, rovnakého zaobchádzania s hospodárskymi subjektmi a väčšou mierou automatizácie. Dvor audítorov preskúmal činnosti Komisie, ktoré vykonáva na dosiahnutie týchto cieľov v súvislosti s colným režimom 42. 13. Komisia podporila výmenu osvedčených postupov kontroly tohto režimu prostredníctvom prístupných fór [7] a navrhla zlepšenie právneho rámca iniciovaním zmeny a doplnenia článku 143 smernice o DPH. Na základe tejto zmeny a doplnenia je oznamovanie identifikačných čísiel DPH a predloženie dôkazu o plánovanej preprave tovaru do iného členského štátu, ktoré sú nevyhnutné pre riadenie oslobodenia od DPH colnými orgánmi, povinné od 1. januára 2011 [8]. Požiadavky zmenenej a doplnenej smernice však už boli v platnosti od roku 2009 v rámci národných colných pravidiel siedmich vybraných členských štátov. REGULAČNÝ RÁMEC NEZABEZPEČUJE JEDNOTNÉ A RIADNE RIADENIE OSLOBODENIA OD DPH COLNÝMI ORGÁNMI ČLENSKÝCH ŠTÁTOV… 14. Colné orgány 27 členských štátov by mali konať jednotne a s hospodárskymi subjektmi dovážajúcimi tovar v rámci colného režimu 42 by sa malo zaobchádzať rovnako bez ohľadu na to, kam sa tovar dováža. 15. Právne predpisy v oblasti colníctva [9] neboli zmenené a doplnené tak, aby zohľadňovali nové požiadavky smernice o DPH. Jednotné uplatňovanie požiadavky oznamovať informácie spomenuté v bode 13 colnými orgánmi tak nie je zabezpečené. 16. Kolónky colného dovozného vyhlásenia (bežne známeho ako jednotný colný doklad), ktoré má dovozca povinnosť vyplniť a uviesť identifikačné číslo DPH, sa v jednotlivých členských štátoch používajú odlišne. Pre dovozcu, ktorý obchoduje vo viacerých členských štátoch, tieto nejednotné postupy predstavujú administratívnu záťaž. V pravidlách na vykonávanie Colného kódexu sa nepožaduje uvedenie kódu krajiny určenia alebo predloženie iného dôkazu o preprave tovaru do iného členského štátu. 17. V smernici o DPH je požiadavka, aby dovozca oznámil identifikačné čísla DPH v čase dovozu, podmienkou na udelenie oslobodenia od dane. V právnych predpisoch v oblasti colníctva sa však nepožaduje oznamovanie týchto čísiel v čase uplatnenia postupu miestneho colného vybavenia. V rámci tohto zjednodušeného postupu sa identifikačné čísla DPH oznamujú až v neskoršej fáze, po prepustení tovaru. … A REGULAČNÝ RÁMEC NEZABEZPEČUJE, ABY BOLI INFORMÁCIE O TÝCHTO TRANSAKCIÁCH VŽDY K DISPOZÍCII DAŇOVÝM ÚRADOM V ČLENSKOM ŠTÁTE URČENIA 18. Na včasné odhalenie úniku DPH je nevyhnutné okamžité zaslanie informácií o dodávkach v rámci Spoločenstva nasledujúcich po dovoze v rámci colného režimu 42 daňovým orgánom v členskom štáte určenia. 19. Rada na návrh Komisie skrátila obdobie, na ktoré sa vzťahujú súhrnné výkazy, a lehotu na výmenu informácií zahrnutých v týchto výkazoch medzi členskými štátmi. V dôsledku toho by sa od začiatku roku 2010 súhrnné výkazy mali predkladať každý mesiac [10] a konečná lehota na ich výmenu medzi členskými štátmi [11] je jeden mesiac. Táto požiadavka bola zavedená v šiestich kontrolovaných členských štátoch. Komisia sa však nedokázala vyhnúť situácii, ktorú zistil Dvor audítorov v Dánsku, kde podnikateľské subjekty v roku 2011 ešte stále predkladajú súhrnné výkazy DPH štvrťročne. 20. Rada sa zatiaľ nezaoberala návrhom Komisie na zmenu a doplnenie smernice o DPH, na základe ktorej by podnikateľský subjekt spoločne i samostatne zodpovedal za únik DPH v prípade, keď nepredloží súhrnný výkaz DPH. Z dôvodu nepredloženia súhrnného výkazu sa informácie o týchto transakciách nedostávajú do členských štátov určenia. 21. Dvor audítorov zastáva názor, že ak colné orgány členského štátu, do ktorého sa tovar dováža, považujú určitý dovoz za obzvlášť rizikový [12], mali by okamžite po dovoze zaslať identifikačné čísla DPH a výšku sumy podliehajúcej DPH priamo daňovým orgánom v členskom štáte určenia, čo by predstavovalo istú formu "systému včasného varovania". 22. Žiadny podobný systém týkajúci sa dovozu v rámci tohto režimu neexistuje, napriek tomu, že Rada požiadala Komisiu, aby do konca roku 2010 predložila potrebný legislatívny návrh [13]. 23. Komisia vydala pre colné orgány usmernenia k auditu takéhoto dovozu. V usmerneniach sa odporúča využiť "vzájomnú pomoc" na vyžiadanie ďalších informácií od iného členského štátu namiesto uplatnenia platných opatrení administratívnej spolupráce [14]. 24. V dôsledku toho colné orgány dvoch kontrolovaných členských štátov [15] zaslali žiadosti v rámci vzájomnej pomoci [16] partnerom v členskom štáte konečného určenia, keď mali pochybnosti o tom, či bol tovar skutočne prepravený do členského štátu určenia. Súbežne s tým mali využiť opatrenia administratívnej spolupráce v oblasti DPH. V rámci vzájomnej pomoci colné orgány nevyhnutne nezasielajú informácie daňovým orgánom a vzniká tak riziko, že daňové orgány nebudú upovedomené o tom, že tovar nebol na ich území zdanený. KONTROLA V ČLENSKÝCH ŠTÁTOCH MÁ NEDOSTATKY… 25. Z predchádzajúcej časti správy vyplýva, že regulačný rámec by sa mal ďalej zdokonaliť, pretože v plnej miere nezabezpečoval, aby daňové orgány v členskom štáte určenia dostávali správne informácie. Členské štáty sú v prvom rade zodpovedné za predchádzanie podvodom v súvislosti s DPH, odrádzanie od nich, ich odhaľovanie a nápravu. Pokiaľ ide o colný režim 42, kroky jedného členského štátu môžu mať priamy vplyv na výšku DPH vybranej v inom členskom štáte. 26. V nasledujúcej časti sa opisuje spôsob, akým sedem členských štátov, ktorých opatrenia v súvislosti s colným režimom 42 Dvor audítorov kontroloval, splnili svoje záväzky. Pripomienky vychádzajú z: a) porovnania ich opatrení s kontrolným modelom Dvora audítorov (pozri prílohu III); b) analýzy dodržiavania požiadaviek vecnej správnosti v súvislosti s týmto režimom (pozri prílohu IV); c) informácií získaných z 21 členských štátov určenia (pozri poznámku pod čiarou č. 6) o tom, či bola na ich území vyúčtovaná DPH (pozri prílohu V). COLNÉ ORGÁNY V KONTROLOVANÝCH ČLENSKÝCH ŠTÁTOCH NEZABEZPEČUJÚ PLATNOSŤ A ÚPLNOSŤ ÚDAJOV ANI SPLNENIE OSTATNÝCH PODMIENOK OSLOBODENIA OD DANE DOVOZCOVIA BY MALI V ČASE DOVOZU PREDLOŽIŤ COLNÝM ORGÁNOM PLATNÉ IDENTIFIKAČNÉ ČÍSLA DPH 27. Ak sa nepredložia identifikačné čísla DPH, colné orgány nemôžu upovedomiť daňové orgány v členskom štáte, do ktorého sa tovar dováža, o dovoze tovaru v rámci tohto režimu. Ak čísla nie sú platné, informácie o týchto transakciách nebudú vložené do systému VIES a členské štáty určenia ich tak nebudú mať k dispozícii. 28. Uvádzanie identifikačných čísiel DPH v jednotných colných dokladoch bolo v roku 2009 povinné v siedmich vybraných členských štátoch v súlade s ich vnútroštátnymi colnými pravidlami. Avšak, identifikačné číslo DPH dovozcu nebolo v mnohých prípadoch uvedené v jednotnom colnom doklade v Španielsku, vo Francúzsku a v Rakúsku a identifikačné číslo DPH konečného príjemcu tovaru nebolo uvedené v jednotnom colnom doklade pri všetkých prípadoch dovozu vybraných do vzorky v Belgicku, Dánsku a vo Francúzsku (pozri body 1 a 3 prílohy III). 29. Len v Dánsku a Slovinsku elektronický systém colného vybavenia automaticky overuje v systéme VIES platnosť identifikačného čísla DPH dovozcu. To isté overovanie v súvislosti s identifikačným číslom konečného príjemcu sa vykonáva len v Španielsku. Ak sa však tovar dováža v rámci postupu miestneho colného vybavenia, toto overenie sa nevykonáva v žiadnom z kontrolovaných členských štátov pred prepustením tovaru do voľného obehu. V Belgicku bolo možné doviezť tovar v rámci colného režimu 42 po preukázaní sa falošným identifikačným číslom DPH v jednotnom colnom doklade (pozri body 2, 3 a 4 prílohy III). 30. Následne v 17 z 219 prípadov dovozu vo vzorke identifikačné číslo DPH dovozcu nebolo v čase dovozu platné. Takýto dovoz sa uskutočnil v Španielsku a Rakúsku (pozri bod 1 prílohy IV). Identifikačné číslo konečného príjemcu DPH nebolo v čase dovozu platné v ďalších 12 prípadoch dovozu z 219 prípadov vo vzorke. Takýto dovoz sa uskutočnil v Belgicku, Dánsku, vo Francúzsku a v Rakúsku (pozri bod 2 prílohy IV). TOVAR BY MAL FYZICKY OPUSTIŤ ÚZEMIE DOVÁŽAJÚCEHO ČLENSKÉHO ŠTÁTU 31. V čase dovozu musí už byť isté, že dovážaný tovar sa prepraví z dovážajúceho členského štátu do iného členského štátu. Dvor audítorov zastáva názor [17], že tovar by sa mal prepraviť po jeho dovezení bez toho, aby bol spracovaný na tovar inej povahy. Dôkaz o plánovanej preprave dovezeného tovaru (napríklad číslo prepravného dokladu) je dovozca povinný predložiť colným orgánom na ich žiadosť. To je možné zabezpečiť odvolaním sa na tento dôkaz v jednotnom colnom doklade a uvedením kódu krajiny určenia v ňom. 32. Jednotný colný doklad bol prijatý bez uvedenia dôkazu o plánovanej preprave tovaru do iného členského štátu pri 205 z 219 prípadov dovozu vo vzorke. Dokonca aj v Španielsku, kde je pri preprave tovaru do členského štátu určenia povinné zaznamenať číslo prepravného dokladu do jednotného colného dokladu, sa tento postup nedodržal v 20 z 30 kontrolovaných prípadov dovozu (pozri body 5 a 6 prílohy III). 33. Podľa rozsudkov Súdneho dvora [18] je oslobodenie dodávok tovaru v rámci Spoločenstva od DPH uplatniteľné len vtedy, ak dovozca preukáže, že tovar fyzicky opustil členský štát dovozu. 34. V 36 prípadoch z 219 prípadov dovozu vo vzorke dovozca nepredložil žiaden dôkaz o tom, že tovar fyzicky opustil územie členského štátu dovozu. To sa vzťahuje obzvlášť na Belgicko (pozri bod 3 prílohy IV). V dvoch prípadoch v Belgicku a v jednom prípade v Španielsku boli navyše deklarovaným tovarom automobilové diely, no tovarom dodaným do členského štátu určenia boli hotové automobily. V takýchto prípadoch je veľmi zložité zistiť, či sa všetok dovezený tovar skutočne prepravil do iného členského štátu (pozri bod 4 prílohy IV). NÁSLEDNÉ KONTROLY BY LEPŠIE ZABEZPEČILI SPLNENIE PODMIENOK PRE OSLOBODENIE OD DANE 35. Náhodné následné kontroly a následné kontroly založené na riziku týkajúce sa splnenia týchto a iných podmienok pre oslobodenie od dane (pozri body 1 až 5 prílohy IV) pomáhajú v zabraňovaní úniku DPH. Takéto kontroly sa nevykonávali v Belgicku a Dánsku (pozri bod 9 prílohy III). ZÁKLADNÉ INFORMÁCIE NIE SÚ K DISPOZÍCII ÚDAJE O DOVOZE V RÁMCI COLNÉHO REŽIMU 42 BY MALI BYŤ K DISPOZÍCII DAŇOVÝM ORGÁNOM ČLENSKÉHO ŠTÁTU DOVOZU 36. Dvor audítorov zastáva názor, že príslušné informácie zaznamenané v elektronickom systéme colného vybavenia by sa mali automaticky zasielať daňovým orgánom v členskom štáte dovozu. Všetky prípady dovozu vybrané do vzorky boli oznámené daňovým orgánom v piatich [19] zo siedmich kontrolovaných členských štátov, okrem Rakúska a obzvlášť Francúzska (pozri bod 10 prílohy III). Užitočnosť zaslaných údajov je však mimoriadne nedostatočná v Belgicku a vo Švédsku. 37. Dvor audítorov zistil, že v Belgicku sa vyskytujú prípady, keď sa v jednotnom colnom doklade zaznamenáva len jedna položka tovaru určeného na ďalšiu prepravu do niekoľkých iných členských štátov bez toho, aby sa osobitne uviedli sumy vzťahujúce sa na každý z nich. Daňovým orgánom to bráni vo vykonávaní riadneho porovnania údajov získaných od colných orgánov so súhrnnými výkazmi DPH. 38. Daňové úrady vo Švédsku nedokázali z informácií získaných od colných orgánov zistiť identifikačné číslo DPH daňového zástupcu. Ani v tomto štáte sa nedá vykonať komparatívna analýza colných údajov so súhrnným výkazom DPH. DODÁVKA V RÁMCI SPOLOČENSTVA BY MALA BYŤ VYKÁZANÁ V SÚHRNNOM VÝKAZE DPH A INFORMÁCIE BY SA MALI POSKYTNÚŤ DAŇOVÝM ORGÁNOM ČLENSKÉHO ŠTÁTU URČENIA PROSTREDNÍCTVOM SYSTÉMU VIES 39. Daňové orgány by mali zabezpečiť, aby mali členské štáty prostredníctvom systému VIES k dispozícii úplné, včasné a presné informácie o dodávkach alebo prepravách tovaru v rámci Spoločenstva nasledujúcich po dovoze v rámci tohto režimu. 40. V Rakúsku, Slovinsku a vo Švédsku podnikateľské subjekty v súhrnnom výkaze DPH systematicky oznamujú štatistickú alebo colnú hodnotu dovozu, ktorý predchádza dodávke v rámci Spoločenstva. Tieto hodnoty sú nižšie než suma dovozu podliehajúca DPH, pretože táto zdaniteľná suma zahŕňa iné poplatky, napríklad náklady na prepravu, clá a spotrebnú daň [20]. Prostredníctvom systému VIES sa teda členským štátom zasielajú podhodnotené sumy a tieto štáty teda nedokážu odhadnúť správnu sumu základu pre DPH. AK SA INFORMÁCIE O TRANSAKCIÁCH NEDAJÚ ZASLAŤ PROSTREDNÍCTVOM SYSTÉMU VIES, JE POTREBNÉ ICH VYMENIŤ INÝM SPÔSOBOM 41. V Španielsku 15 z 30 položiek vybraných do vzorky importovali spoločnosti založené v inom členskom štáte, ktoré neboli identifikované na účely DPH [21] a ktoré neurčili svojho daňového zástupcu. Dodávky alebo preprava tovaru v rámci Spoločenstva nasledujúca po takomto dovoze teda nemohla byť vykázaná v súhrnnom výkaze DPH/v systéme VIES. 42. Španielske daňové orgány neinformovali iné členské štáty prostredníctvom "výmeny informácií bez predchádzajúcej žiadosti", pretože tieto výmeny buď nie sú povinné [22] alebo sa nevzťahujú špecificky na transakcie nasledujúce po dovoze v rámci colného režimu 42 [23]. KRÍŽOVÁ KONTROLA NAJDÔLEŽITEJŠÍCH ÚDAJOV SA NEVYKONÁVA VO VŠETKÝCH PRÍPADOCH 43. S cieľom odhaliť prípad nepredloženia súhrnného výkazu a na zabezpečenie jeho úplnosti by daňové orgány mohli zaviesť systematické automatické porovnávanie sumy dovozu podliehajúcej DPH zaznamenanej colnými orgánmi so sumou dodávky alebo prepravy v rámci Spoločenstva deklarovanej v súhrnnom výkaze. Sumy v súhrnnom výkaze by sa mali prinajmenšom rovnať sumám zaznamenaným colnými orgánmi. Ak by to tak nebolo, vykonalo by sa ďalšie vyšetrovanie so zohľadnením rizikových faktorov vyplývajúcich z daného prípadu. 44. Slovinsko je jediným členským štátom, ktorý zaviedol účinný systém odsúhlasovania údajov. Využíva nástroje IT na automatické porovnanie colných údajov s údajmi v príslušných súhrnných výkazoch DPH. Rozdiely sa označia a zadajú na prešetrenie daňovému inšpektorovi. Pri tomto postupe sa však berie do úvahy štatistická suma a nie suma podliehajúca DPH (pozri bod 11 prílohy III). 45. Dvor audítorov zastáva názor, že daňové orgány v členskom štáte určenia by mali vykonať krížovú kontrolu údajov získaných od iných členských štátov cez systém VIES s údajmi v daňovom priznaní príjemcu tovaru k DPH. 46. V desiatich prípadoch vo vzorke bola dodávka v rámci Spoločenstva oznámená členskému štátu určenia prostredníctvom systému VIES, no ako tieto členské štáty určenia informovali Dvor audítorov, podnikateľský subjekt nevykázal vo svojom daňovom priznaní k DPH následné obstaranie tovaru v rámci Spoločenstva. Krížová kontrola údajov v systéme VIES s údajmi v daňovom priznaní k DPH by členské štáty upozornila na túto nezrovnalosť. ... ČO VEDIE K STRATÁM PRI VÝBERE DPH 47. Chyby zistené počas testov uvedených v prílohe IV, ktoré vykonal Dvor audítorov na vzorke 219 prípadov dovozu v roku 2009, majú buď priamy finančný dosah na členský štát dovozu, alebo potenciálny dosah na výber DPH v členskom štáte určenia. Extrapolácia výšky strát predstavuje približne 2200 mil. EUR, z čoho straty vo výške 1800 mil. EUR vznikli v siedmich kontrolovaných členských štátoch [24] a 400 mil. EUR v 21 členských štátoch určenia dovážaného tovaru vo vzorke [25]. V týchto siedmich členských štátoch to predstavuje 29 % DPH teoreticky uplatniteľnej [26] na zdaniteľnú sumu celkového objemu dovozu v rámci colného režimu 42 v roku 2009. 48. Extrapolovaná strata vo výške 400 mil. EUR vzniknutá v členských štátoch určenia má dve príčiny: Členský štát dovozu zaslal neúplné informácie [27]. To predstavuje vyše 150 mil. EUR z extrapolovanej straty. Informácie získané z členského štátu dovozu neboli správne použité – nebola vykonaná krížová kontrola s informáciami v daňových priznaniach príjemcov k DPH. To predstavuje približne 250 mil. EUR z extrapolovanej straty. 49. Po prípadoch dovozu vybraných do vzorky v siedmich členských štátoch dovozu mali nasledovať dodávky alebo preprava tovaru v rámci Spoločenstva do 21 členských štátov. Dvor audítorov požiadal týchto 21 členských štátov určenia o potvrdenie, že dovezený tovar bol skutočne dodaný alebo prepravený do druhého členského štátu a že príslušný príjemca deklaroval zodpovedajúce obstarania tovaru v rámci Spoločenstva daňovým orgánom. Z 213 [28] položiek, pri ktorých bola zaslaná žiadosť o potvrdenie, Dvor audítorov dostal odpoveď v súvislosti so 175 položkami [29]. V 20 prípadoch (11 %) sa zistilo, že DPH nebola vyúčtovaná v členskom štáte určenia. Podrobnosti sú uvedené v prílohe V. ZÁVERY A ODPORÚČANIA 50. Dvor audítorov zistil, že Komisia zlepšila regulačný rámec, je však potrebné urobiť viac. Ďalej zistil, že kontrola v členských štátoch má nedostatky. 51. Uplatňovanie colného režimu 42 viedlo k značným stratám. Na základe výsledkov testovania vzorky extrapolácia výšky strát za rok 2009 predstavuje približne 2200 mil. EUR, z čoho straty vo výške 1800 mil. EUR vznikli v siedmich kontrolovaných členských štátoch a 400 mil. EUR v členských štátoch určenia dovážaného tovaru vo vzorke. To predstavuje 29 % DPH teoreticky uplatniteľnej na zdaniteľnú sumu celkového objemu dovozu v rámci colného režimu 42 v roku 2009 v týchto siedmich členských štátoch EÚ (pozri bod 47). 52. Regulačný rámec umožňuje zozbieranie najdôležitejších údajov o riadení oslobodenia od DPH v čase dovozu. Je však potrebné vyvinúť dodatočnú snahu o zabezpečenie potrebnej miery jednotnosti riadenia udeľovania tohto oslobodenia od DPH colnými orgánmi jednotlivých členských štátoch tak, aby sa dosiahol cieľ konať jednotne. Podvodníci môžu tieto rozdiely zneužiť (pozri body 14 až 17). ODPORÚČANIE 1 Komisia by mala zmeniť a doplniť pravidlá na vykonávanie Colného kódexu s cieľom zaviesť povinné a jednotné oznamovanie príslušných identifikačných čísiel DPH v čase dovozu, odkazu na dôkaz o plánovanej preprave tovaru do členského štátu konečného určenia, identifikácie štátu konečného určenia a sumy dovozu podliehajúcej DPH. To by sa malo vzťahovať aj na postup miestneho colného vybavenia. 53. Zavedenie spoločnej a samostanej zodpovednosti za neoznámenie informácií o transakciách v rámci Spoločenstva nasledujúcich po dovoze tovaru v rámci tohto režimu by umožnilo skoršie odhalenie úniku DPH (pozri bod 20). ODPORÚČANIE 2 Komisia by mala podporiť Radu, aby konala v súvislosti so svojím návrhom zmeny a doplnenia smernice o DPH, aby dovozca (alebo jeho daňový zástupca) spoločne i samostatne zodpovedal za únik DPH v členskom štáte určenia v prípade, keď nepredloží načas úplný súhrnný výkaz DPH. 54. Existencia dvoch komunikačných kanálov (vzájomná pomoc v oblasti colníctva a administratívna spolupráca na účely DPH) medzi členskými štátmi a rozličnými orgánmi (colné a daňové orgány) bráni súvislej a efektívnej komunikácii medzi príslušnými orgánmi a sťažuje vyúčtovanie DPH v členskom štáte určenia (pozri body 23 a 24). ODPORÚČANIE 3 Komisia by mala poskytnúť usmernenie pre členské štáty o tom, kedy využiť mechanizmus vzájomnej pomoci a kedy administratívnu spoluprácu. 55. Colné a daňové kontroly v súvislosti s oslobodním od DPH pri dovoze v rámci colného režimu 42 nefungujú účinne. Vo všetkých kontrolovaných členských štátoch sa zistili prípady nedodržania podmienok oslobodenia od DPH, napr. používanie neplatných identifikačných čísiel DPH a porušenie iných požiadaviek vecnej správnosti, akými sú uvedenie správnej sumy podliehajúcej DPH alebo predloženie úplných, správnych a včasných súhrnných výkazov (pozri body 27 až 35, 39 a 40). ODPORÚČANIA 4 A 5 4. Komisia by mala podporiť automatické overovanie platnosti identifikačných čísiel DPH v systéme VIES v elektronických systémoch členských štátov týkajúcich sa colného vybavenia. 5. Komisia by mala vytvoriť profily rizika platné pre celú EÚ, aby členské štáty mohli uplatňovať jednotný prístup k vykonávaniu kontrol orientovaných na riziká a náhodných dokladových kontrol dovozu v rámci colného režimu 42 s cieľom preveriť prepravu tovaru do iného členského štátu a iné podmienky oslobodenia od dane, ako aj správnosť zdaniteľnej sumy DPH. 56. Riadenie oslobodenia tovaru od DPH dvomi rozličnými orgánmi (colné a daňové orgány) bráni účinným kontrolám, pretože medzi nimi neprebieha súvislá komunikácia o dovoze v rámci tohto režimu (pozri body 36 až 38). 57. Automatická výmena úplných a presných informácií medzi daňovými orgánmi členských štátov prostredníctvom systému VIES závisí od ochoty dovozcu predložiť daňovým orgánom úplný súhrnný výkaz DPH. Pri audite sa zistilo, že sa vykonáva len minimálna systematická krížová kontrola colných a daňových údajov v členskom štáte dovozu (pozri body 43 a 44). ODPORÚČANIE 6 Komisia by mala vypracovať návrh zmeny a doplnenia smernice o DPH s cieľom osobitne identifikovať v súhrnných výkazoch podnikateľských subjektov týkajúcich sa DPH dodávky vo vnútri Spoločenstva nasledujúce po dovoze v rámci tohto režimu. To by umožnilo účinné odsúhlasovanie colných a daňových údajov v členskom štáte dovozu. 58. Keď sa následne zistí, že dovozca nie je zaregistrovaný na účely DPH a nevymenoval svojho daňového zástupcu v členskom štáte dovozu, informácie o dodávkach v rámci Spoločenstva sa dostanú k daňovým orgánom členského štátu určenia len v prípade, že daňové orgány v členskom štáte dovozu sú ochotné ich zaslať bez predchádzajúcej žiadosti, pretože v súčasnosti je táto výmena informácií nepovinná (pozri body 41 a 42). ODPORÚČANIE 7 Komisia by mala predložiť návrh na zmenu právnych predpisov, aby boli členské štáty povinné oznamovať informácie potrebné pre správne vyúčtovanie DPH v členskom štáte určenia bez predchádzajúcej žiadosti. 59. Vyúčtovanie DPH v členskom štáte určenia závisí aj od ochoty konečného príjemcu deklarovať vo svojom daňovom priznaní k DPH obstaranie tovaru v rámci Spoločenstva. Úplné a relevantné informácie sa nie vždy zasielajú daňovým orgánom v členskom štáte určenia v rámci administratívnej spolupráce a tieto daňové orgány nevykonávajú systematické krížové kontroly informácií prijatých v rámci administratívnej spolupráce s údajmi v daňových priznaniach k DPH (pozri body 45 a 46). ODPORÚČANIE 8 Komisia by mala predložiť návrh na zriadenie priamej automatickej výmeny informácií o rizikových transakciách v rámci colného režimu 42 medzi colnými orgánmi členského štátu dovozu a daňovými orgánmi v členskom štáte určenia (systém včasného varovania). Túto správu prijala komora IV, ktorej predsedá Igors LUDBORŽS, člen Dvora audítorov, v Luxemburgu na svojom zasadnutí dňa 11. októbra 2011. Za Dvor audítorov +++++ TIFF +++++ Vítor Manuel da Silva Caldeira predseda [9999] Nariadenie Rady (ES) č. 1798/2003 zo 7. októbra 2003 o administratívnej spolupráci v oblasti dane z pridanej hodnoty a ktoré zrušuje nariadenie (EHS) č. 218/92 (Ú. v. EÚ L 264, 15.10.2003, s. 1). [1] Tento postup sa bežne nazýva colný režim 42, pretože dovozca tovaru v týchto prípadoch uvádza v kolónke 37 jednotného colného dokladu kód začínajúci číslicami 42. Pri spätnom dovoze sa uvádza kód 63. Na účely tejto správy sa zmienky o colnom režime 42 vzťahujú aj na colný režim 63. [2] Dovozca, ktorý nie je zaregistrovaný v členskom štáte dovozu na účely DPH, môže na splnenie svojich daňových záväzkov využiť daňového zástupcu. [3] Projektová skupina programu Fiscalis č. 29 zaoberajúca sa zneužívaním pravidiel týkajúcich sa DPH pri dovoze. Skupinu tvoria experti z členských štátov. [4] Belgicko, Dánsko, Španielsko, Francúzsko, Rakúsko, Slovinsko a Švédsko. [5] Belgicko, Bulharsko, Česká republika, Dánsko, Nemecko, Írsko, Španielsko, Francúzsko, Taliansko, Litva, Maďarsko, Malta, Holandsko, Rumunsko, Rakúsko, Poľsko, Portugalsko, Slovensko, Fínsko, Švédsko a Spojené kráľovstvo. [6] Vyhlásenie GR TAXUD o činnosti týkajúce sa prevádzkových výdavkov, ktoré tvorí prílohu predbežného návrhu rozpočtu na rok 2010. [7] Expertné skupiny v rámci programu Fiscalis, SVAS, výbor pre colný kódex – oddelenie pre integráciu a harmonizáciu údajov a ATFS. [8] Smernica Rady 2009/69/ES z 25. júna 2009, ktorou sa mení a dopĺňa smernica 2006/112/ES o spoločnom systéme dane z pridanej hodnoty, pokiaľ ide o daňové úniky súvisiace s dovozom (Ú. v. EÚ L 175, 4.7.2009, s. 12). [9] Nariadenie Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva (Ú. v. ES L 253, 11.10.1993, s. 1). [10] Podľa článku 3 smernice Rady 2008/117/ES zo 16. decembra 2008, ktorou sa mení a dopĺňa smernica 2006/112/ES o spoločnom systéme dane z pridanej hodnoty s cieľom bojovať proti daňovým podvodom spojeným s transakciami v rámci Spoločenstva (Ú. v. EÚ L 14, 20.1.2009, s. 7). [11] Nariadenie Rady (ES) č. 37/2009 zo 16. decembra 2008, ktorým sa mení a dopĺňa nariadenie (ES) č. 1798/2003 o administratívnej spolupráci v oblasti dane z pridanej hodnoty s cieľom bojovať proti daňovým podvodom spojeným s transakciami v rámci Spoločenstva (Ú. v. EÚ L 14, 20.1.2009, s. 1). [12] Napríklad dovoz tovaru podozrivým podnikateľským subjektom alebo dovoz citlivého tovaru. [13] Druhé vyhlásenie Rady uvedené v prílohe II dokumentu Rady č. 10430/09: "Rada vyzýva Komisiu, aby urýchlene preskúmala ustanovenie automatickej výmeny informácií medzi členskými štátmi, ktoré sa zhromažďujú v súlade s článkom 143 ods. 2 písm. a) a b) smernice 2006/112/ES, a v prípade potreby predložila do konca roku 2010 potrebné legislatívne návrhy". [14] Nariadenie Rady (ES) č. 1798/2003. [15] Španielsko a Slovinsko. [16] V súlade s nariadením Rady (ES) č. 515/97 z 13. marca 1997 o vzájomnej pomoci medzi správnymi orgánmi členských štátov a o spolupráci medzi správnymi orgánmi členských štátov a Komisiou pri zabezpečovaní riadneho uplatňovania predpisov o colných a poľnohospodárskych záležitostiach (Ú. v. ES L 82, 22.3.1997, s. 1). [17] Na základe článku 143 ods. 1 písm. d) smernice o DPH. [18] Rozsudok Súdneho dvora z 27. septembra 2007 vo veci C-409/04 Teleos a iní [2007] Zb. s. I-7797, bod 42; rozsudok Súdneho dvora z 27. septembra 2007 vo veci C-184/05 Twoh International [2007] Zb. s. I-7897, bod 23; rozsudok Súdneho dvora z 18. novembra 2010 vo veci C-84/09 X [2010] Zb. s. I-0000, bod 27; rozsudok Súdneho dvora zo 7. decembra 2010 vo veci C-285/09 Generalbundesanwalt beim Bundesgerichtshof, bod 41; a rozsudok Súdneho dvora zo 16. decembra 2010 vo veci C-430/09 Euro Tyre Holding BV, bod 29, o uplatňovaní prvého odseku článku 28c A písm. a) šiestej smernice, ktorý bol nahradený článkom 138 ods. 1 platnej smernice o DPH. [19] Belgicko, Dánsko, Španielsko, Slovinsko a Švédsko. [20] Porovnaj s článkom 86 smernice o DPH. [21] V rozpore so zákonom Španielska. [22] Porovnaj s článkom 19 nariadenia Rady (ES) č. 1798/2003. [23] Podľa článku 3 nariadenia Rady (ES) č. 1925/2004 z 29. októbra 2004, ktorým sa stanovujú podrobné pravidlá vykonávania niektorých ustanovení nariadenia Rady (ES) č. 1798/2003 o administratívnej spolupráci v oblasti dane z pridanej hodnoty (Ú. v. EÚ L 331, 5.11.2004, s. 13). [24] Podmienky oslobodenia od DPH neboli splnené pri vyše 10 % položiek vybraných do vzorky v Belgicku, Španielsku a vo Švédsku (pozri prílohu IV, body 1 až 5). [25] Extrapolácia vychádzajúca z chybovosti zistenej Dvorom audítorov vo vzorke kontrolovaných prípadov dovozu v každom zo siedmich členských štátov. [26] Pri použití priemernej sadzby DPH (18,67 %) uplatniteľnej v členských štátoch dovozu, ak všetok dovezený tovar vo vzorke ostáva v týchto štátoch. [27] Informácie uvedené v súhrnnom výkaze DPH neboli úplné pri vyše 10 % položiek vybraných do vzorky v Belgicku, Španielsku, Rakúsku a Slovinsku (pozri prílohu IV, bod 7). [28] Z celkového počtu 219 prípadov dovozu tovaru, Dvor audítorov požiadal o potvrdenie v súvislosti s 213 z nich. V šiestich prípadoch informácie dostupné na mieste neumožnili vykonanie následnej kontroly fyzického toku tovaru. [29] Nemecko odmietlo odpovedať na žiadosť Dvora audítorov. Dvor audítorov poznamenáva, že 25. mája 2011 generálny advokát vo veci C-539/09 Európska komisia/Spolková republika Nemecko upozornil na úzku súvislosť medzi príjmami členských štátov z DPH a príjmami Únie z vlastných zdrojov založených na DPH a skutočnosť, že Dvor audítorov má právomoc preskúmať administratívnu spoluprácu v oblasti DPH. -------------------------------------------------- PRÍLOHA I OPIS REŽIMU Pri dovoze a prepustení tovaru do voľného obehu v členskom štáte sa platí DPH v tomto štáte [1]. Ak je však už v čase dovozu isté, že dovážaný tovar poputuje do iného členského štátu, DPH sa platí v členskom štáte konečného určenia. Toto oslobodenie dovozu od DPH je založené na skutočnosti, že po dovoze nasleduje dodávka alebo preprava tovaru, ktorá nepodlieha dani vo vnútri Spoločenstva, do iného členského štátu [2]. Tento postup sa bežne nazýva "colný režim 42", pretože dovozca tovaru v týchto prípadoch uvádza v kolónke 37 jednotného colného dokladu kód začínajúci číslicami 42 značiaci, že ide o dovoz so súbežným prepustením tovaru, ktorý je predmetom dodávky do iného členského štátu oslobodenej od DPH, do voľného obehu a miestneho využitia [3]. Pri spätnom dovoze sa uvádza kód 63. Režim je pomerne jednoduchý pre žiadateľa, ktorý predkladá štandardný jednotný colný doklad o dovoze colným orgánom členského štátu, do ktorého tovar dováža, a v kolónke 37 uvedie kód colného režimu 42 (pri dovoze) alebo 63 (pri spätnom dovoze). V čase dovozu musí už byť isté, že dovážaný tovar sa prepraví z dovážajúceho členského štátu do iného členského štátu. Colné orgány dovážajúceho členského štátu sú zodpovedné za udelenie oslobodenia od DPH. Tento členský štát má na základe článku 131 smernice o DPH právomoc stanoviť podmienky tohto oslobodenia, aby zabezpečil jeho správne a jednoduché uplatnenie a predišiel akémukoľvek úniku, vyhnutiu sa alebo zneužitiu. Po prepustení tovaru do voľného obehu v dovážajúcom členskom štáte, by sa mal tovar buď dodať zákazníkovi alebo priamo prepraviť dovozcovi v inom členskom štáte. Táto dodávka alebo preprava tovaru je transakciou, ktorá prebieha vo vnútri Spoločenstva, a je oslobodená od DPH v súlade s článkami 17 a 138 smernice o DPH. Dovozca alebo jeho daňový zástupca musí okrem záväzkov vzťahujúcich sa na všetky daňové subjekty splniť určité záväzky v dovážajúcom členskom štáte [4]: a) byť identifikovaný na účely DPH v dovážajúcom členskom štáte alebo určiť svojho daňového zástupcu v tomto štáte [5]; b) v prípade prepravy byť identifikovaný na účely DPH v členskom štáte určenia alebo dodať tovar zákazníkovi, ktorý je v tomto štáte náležite identifikovaný na tento účel; c) a uviesť túto dodávku alebo prepravu v rámci Spoločenstva v súhrnnom výkaze, ktorý sa predkladá daňovým orgánom v dovážajúcom členskom štáte [6]. Od začiatku roku 2011 [7] sa oslobodenie udeľuje len v prípade, že dovozca v čase dovozu predloží príslušným orgánom členského štátu, do ktorého sa tovar dováža, aspoň tieto informácie: a) svoje identifikačné číslo DPH vydané v členskom štáte dovozu alebo identifikačné číslo svojho daňového zástupcu zodpovedného za odvod DPH vydané v členskom štáte dovozu; b) identifikačné číslo DPH patriace zákazníkovi, ktorému sa tovar dodáva v súlade s článkom 138 ods. 1, vydané v inom členskom štáte alebo svoje vlastné identifikačné číslo DPH vydané v členskom štáte, v ktorom dodávka alebo preprava tovaru končí, ak sa tovar prepravuje v súlade s článkom 138 ods. 2 písm. c); c) dôkaz o tom, že dovezený tovar bude prepravený alebo odoslaný z členského štátu dovozu do iného členského štátu. Členské štáty však môžu ustanoviť, aby bolo predloženie dôkazu spomenutého v bode c) podmienené výslovnou žiadosťou príslušných orgánov. Daňové orgány členského štátu dovozu zaznamenávajú informácie uvedené v súhrnnom výkaze do databázy VIES, aby daňové orgány v členskom štáte určenia mohli tieto údaje skontrolovať. Zákazník (pri dodávke) alebo samotný dovozca (v prípade prepravy) musí daňovým orgánom deklarovať obstaranie tovaru v rámci Spoločenstva v členskom štáte určenia, čo predstavuje zdaniteľné plnenie, na základe ktorého je DPH splatné v tejto krajine konečného určenia. [1] Článok 201 smernice Rady 2006/112/ES z 28. novembra 2006 o spoločnom systéme dane z pridanej hodnoty (smernica o DPH) (Ú. v. EÚ L 347, 11.12.2006, s. 1). [2] Článok 143 ods. 1 písm. d) smernice o DPH. [3] Porovnaj s prílohou 38 nariadenia Komisie (EHS) č. 2454/93. [4] Smernica č. 2006/112/ES o DPH – článok 242: "Každá zdaniteľná osoba musí viesť dostatočne podrobné účtovníctvo, aby sa mohla uplatniť DPH a aby správca dane mohol jej uplatnenie preveriť". Článok 220: "Každá zdaniteľná osoba musí zabezpečiť, aby buď ona sama alebo odberateľ, alebo v jej mene a na jej účet tretia strana vyhotovila faktúru". Článok 250 ods. 1: "Každá zdaniteľná osoba musí podať daňové priznanie k DPH, v ktorom uvedie všetky údaje potrebné na výpočet výšky daňovej povinnosti vrátane výšky odpočítateľnej dane a, pokiaľ je to nevyhnutné pre stanovenie vymeriavacieho základu, celkovú hodnotu transakcií vzťahujúcich sa na túto daňovú povinnosť a na túto odpočítateľnú daň, ako aj hodnotu transakcií oslobodených od dane". [5] Články 214 a 204 smernice o DPH. [6] Článok 262 smernice o DPH. [7] Podľa článkov 1 a 2 smernice Rady 2009/69/ES. -------------------------------------------------- PRÍLOHA II KONTROLNÝ MODEL EURÓPSKEHO DVORA AUDÍTOROV TÝKAJÚCI SA COLNÉHO REŽIMU 42 I. Povinné uvedenie platného identifikačného čísla DPH dovozcu (alebo jeho daňového zástupcu) a konečného príjemcu (zákazník alebo v prípade prepravy samotný dovozca) v členskom štáte určenia do kolónky 44 jednotného colného dokladu. Overenie platnosti týchto identifikačných čísiel DPH v systéme VIES pred prepustením tovaru do voľného obehu. Inak sa DPH odvádza pri dovoze (porovnaj s plánovanými kľúčovými kontrolami č. 1 až 4 v prílohe III). II. Uvedenie odkazu na dôkaz o plánovanej preprave tovaru do členského štátu určenia, napr. číslo prepravného dokumentu, v kolónke 44 jednotného colného dokladu a kódu krajiny určenia v kolónke 17 písm. a). Inak sa colné vyhlásenie neprijme (porovnaj s plánovanými kľúčovými kontrolami č. 5 až 8 v prílohe III). III. Colné orgány pomocou vhodných metód riadenia rizika následne overia, že preprava do členského štátu určenia zaznamenaná v kolónke 17 písm. a) jednotného colného dokladu sa skutočne uskutočnila hneď po dovoze, že tovar dodaný do členského štátu určenia je ten istý ako dovezený tovar, že dovozca a dodávateľ tovaru je tá istá osoba a že colné ohodnotenie a suma podliehajúca DPH sú správne. Pri nesplnení týchto požiadaviek sa DPH vymôže so spätnou platnosťou. Keď je zdaniteľná suma podhodnotená, podnikateľský subjekt je v prípade potreby požiadaný, aby v súhrnnom výkaze opravil hodnotu príslušných dodávok alebo prepráv tovaru v rámci Spoločenstva (porovnaj s plánovanou kľúčovou kontrolou č. 9 v prílohe III). IV. Automatická výmena informácií o dovoze medzi colnými a daňovými orgánmi v členskom štáte dovozu (porovnaj s plánovanou kľúčovou kontrolou č. 10 v prílohe III). V. Daňové orgány porovnajú informácie prijaté od colných orgánov so súhrnným výkazom DPH predloženým dovozcom (alebo jeho daňovým zástupcom) s cieľom ubezpečiť sa o úplnosti/správnosti súhrnného výkazu DPH. Ak je suma uvedená v súhrnnom výkaze nižšia než suma dovozu podliehajúca DPH, systém riadenia daňových rizík by mal rozhodnúť o tom, či sa vykoná ďalšie vyšetrovanie o tomto rozdiele s ohľadom na rizikové faktory vyplývajúce z daného prípadu (porovnaj s plánovanou kľúčovou kontrolou č. 11 v prílohe III). VI. Ak sa nepredloží súhrnný výkaz alebo ak informácie v ňom nie sú úplné/správne, daňové orgány v členskom štáte určenia sú informované prostredníctvom opatrení administratívnej spolupráce (porovnaj s plánovanými kľúčovými kontrolami č. 12 až 13 v prílohe III). VII. Daňové orgány v členskom štáte určenia porovnajú informácie získané od iných členských štátov s údajmi v daňových priznaniach k DPH podaných zákazníkom (obstarávateľom) alebo v prípade prepravy samotným dovozcom (porovnaj s prílohou V). -------------------------------------------------- PRÍLOHA III POROVNANIE ČLENSKÝCH ŠTÁTOV S KONTROLNÝM MODELOM EURÓPSKEHO DVORA AUDÍTOROV Číslo | Plánované kľúčové kontroly vykonávané colnými orgánmi | BE | DK | ES | FR | AT | SI | SE | Celkový počet vo vzorke | Ná plánovanú kľúčovú kontrolu sa nedá spoľahnúť ak: | 1 | IČ DPH dovozcu (alebo jeho daňového zástupcu) je uvedené v kolónke 44 (alebo inde v jednotnom colnom doklade) | Áno | Áno | Nie (30/30) | Nie (27/35) | Nie (13/30) | Áno | Áno | Nie (70/219) | zistia sa 2 odchýlky alebo 1 systematická odchýlka | 2 | Colné orgány overili platnosť tohto čísla pred prepustením tovaru a oslobodenie od dane bolo zamietnuté, ak toto číslo bolo neplatné | Nie (34/34) | Áno | Nie (30/30) | Nie (35/35) | Nie (29/30) | Nie (2/30) | Nie (30/30) | Nie (160/219) | zistia sa 2 odchýlky alebo 1 systematická odchýlka | 3 | IČ DPH konečného príjemcu (zákazník alebo v prípade prepravy samotný dovozca) v členskom štáte určenia je uvedené v kolónke 44 | Nie (15/34) | Nie (25/30) | Áno | Nie (16/35) | Áno | Áno | Áno | Nie (56/219) | zistia sa 2 odchýlky alebo 1 systematická odchýlka | 4 | Colné orgány overili platnosť tohto čísla pred prepustením tovaru a oslobodenie od dane bolo zamietnuté, ak toto číslo bolo neplatné | Nie (32/34) | Nie (30/30) | Nie (1/30) | Nie (35/35) | Nie (30/30) | Nie (30/30) | Nie (30/30) | Nie (188/219) | zistia sa 2 odchýlky alebo 1 systematická odchýlka | 5 | Číslo prepravného dokumentu pri preprave do členského štátu určenia je uvedené v kolónke 44 | Nie (34/34) | Nie (30/30) | Nie (20/30) | Nie (35/35) | Nie (29/30) | Nie (27/30) | Nie (30/30) | Nie (205/219) | zistia sa 2 odchýlky alebo 1 systematická odchýlka | 6 | Doklad sa neprijme, ak číslo prepravného dokumentu nie je uvedené v kolónke 44 | Nie (34/34) | Nie (30/30) | Nie (30/30) | Nie (35/35) | Nie (30/30) | Nie (30/30) | Nie (30/30) | Nie (219/219) | zistia sa 2 odchýlky alebo 1 systematická odchýlka | 7 | Kód krajiny určenia je uvedený v kolónke 17 písm. a) | Nie (13/34) | Nie (12/30) | Áno | Nie (35/35) | Áno | Áno | Nie (30/30) | Nie (90/219) | zistia sa 2 odchýlky alebo 1 systematická odchýlka | 8 | Doklad sa neprijme, ak kód krajiny určenia nie je uvedený v kolónke 17 písm. a) | Nie (34/34) | Nie (30/30) | Áno | Nie (35/35) | Áno | Áno | Nie (30/30) | Nie (129/219) | zistia sa 2 odchýlky alebo 1 systematická odchýlka | 9 | Colné orgány pomocou vhodných metód riadenia rizika následne overili splnenie podmienok oslobodenia od DPH | Nie (34/34) | Nie (30/30) | Áno (28/30) | Áno (1/35) | Áno (2/30) | Áno (18/30) | Áno (1/30) | Nie (169/219) | kontrola sa nevykoná na minimálne 2 % položiek vo vzorke | 10 | Daňové orgány boli informované o dovoze | Áno | Áno | Áno | Nie (35/35) | Nie (4/30) | Áno | Áno | Nie (39/219) | zistia sa 2 odchýlky alebo 1 systematická odchýlka | Číslo | Plánované kľúčové kontroly vykonávané colnými orgánmi | BE | DK | ES | FR | AT | SI | SE | Celkový počet vo vzorke | Ná plánovanú kľúčovú kontrolu sa nedá spoľahnúť ak: | 11 | Daňové orgány overili úplnosť a správnosť súhrnného výkazu porovnaním informácií prijatých od colných orgánov s údajmi vo výkaze | Nie (34/34) | Nie (30/30) | Nie (30/30) | Nie (35/35) | Nie (30/30) | Nie (12/30) | Nie (29/30) | Nie (200/219) | zistia sa 2 odchýlky alebo 1 systematická odchýlka | 12 | Informácie zozbierané v súhrnnom výkaze sú v plnej miere zaznamenané do systému VIES | Áno | Áno | Áno | Áno | Áno | Áno | Áno | Áno | zistia sa 2 odchýlky alebo 1 systematická odchýlka | 13 | Ak sa nepredloží súhrnný výkaz alebo ak informácie v ňom nie sú úplné, daňové orgány v členskom štáte určenia sú informované prostredníctvom opatrení administratívnej spolupráce | Nie (4/34) | Áno | Nie (15/30) | Áno | Nie (28/30) | Nie (12/30) | Áno | Nie (59/219) | zistia sa 2 odchýlky alebo 1 systematická odchýlka | -------------------------------------------------- PRÍLOHA IV VÝSLEDKY TESTOVANIA OSLOBODENIA OD DANE A INÝCH VÝZNAMNÝCH PODMIENOK Číslo | Sú tieto podmienky oslobodenia od dane splnené? | BE | DK | ES | FR | AT | SI | SE | Celkový počet vo vzorke | Testovanie vecnej správnosti | 1 | IČ DPH dovozcu (alebo jeho daňového zástupcu) bolo v čase dovozu platné | Áno | Áno | Nie (15/30) | Áno | Nie (2/30) | Áno | Áno | Nie (17/219) | Chyba má priamy finančný dosah v členskom štáte dovozu | 2 | IČ DPH konečného príjemcu bolo v čase dovozu platné | Nie (6/34) | Nie (1/30) | Áno | Nie (4/35) | Nie (1/30) | Áno | Áno | Nie (12/219) | Chyba má priamy finančný dosah v členskom štáte dovozu | 3 | Existuje dôkaz o preprave tovaru do členského štátu určenia uvedeného v kolónke 17 písm. a) krátko po dovoze | Nie (20/34) | Nie (1/30) | Nie (2/30) | Áno | Áno | Nie (1/30) | Nie (12/30) | Nie (36/219) | Chyba má priamy finančný dosah v členskom štáte dovozu | 4 | Tovar dodaný do členského štátu určenia je ten istý ako dovezený tovar | Nie (2/34) | Áno | Nie (1/30) | Áno | Áno | Áno | Áno | Nie (3/219) | Chyba má priamy finančný dosah v členskom štáte dovozu | 5 | Dovozca a dodávateľ tovaru je tá istá osoba (je však možné vymenovať daňového zástupcu, ktorý bude konať v mene dovozcu) | Áno | Áno | Áno | Áno | Áno | Áno | Áno | Áno | Chyba má priamy finančný dosah v členskom štáte dovozu | Číslo | Iné požiadavky vecnej správnosti | BE | DK | ES | FR | AT | SI | SE | Celkový počet vo vzorke | Testovanie vecnej správnosti | 6 | Colné ohodnotenie a daňový základ na účely DPH sú správne | Nie (1/34) | Áno | Áno | Áno | Áno | Nie (4/30) | Nie (2/30) | Nie (7/219) | Chyba má potenciálny finančný dosah v členskom štáte určenia | 7 | Úplný súhrnný výkaz vrátane dodávky alebo prepravy nasledujúcej po dovoze bol predložený | Nie (8/34) | Nie (2/30) | Nie (16/30) | Áno | Nie (28/30) | Nie (13/30) | Nie (3/30) | Nie (70/219) | Chyba má potenciálny finančný dosah v členskom štáte určenia | -------------------------------------------------- PRÍLOHA V POTVRDENIE ZDANENIA NA ÚČELY DPH V ČLENSKÝCH ŠTÁTOCH URČENIA KLASIFIKOVANÉ PODĽA ČLENSKÉHO ŠTÁTU DOVOZU Vyúčtované DPH? | BE | DK | ES | FR | AT | SI | SE | Celkový súčet | Áno | 18 | 19 | 28 | 25 | 14 | 24 | 27 | 155 | Nie | 2 | 2 | 2 | 4 | 7 | 3 | 0 | 20 | Bez odpovede | 8 | 9 | 0 | 6 | 9 | 3 | 3 | 38 | Celkový súčet | 28 | 30 | 30 | 35 | 30 | 30 | 30 | 213 | % odpovedí "Áno" | 90 % | 90 % | 93 % | 86 % | 67 % | 89 % | 100 % | 89 % | % odpovedí "Nie" | 10 % | 10 % | 7 % | 14 % | 33 % | 11 % | 0 % | 11 % | KLASIFIKOVANÉ PODĽA ČLENSKÉHO ŠTÁTU URČENIA Vyúčtované DPH? | BE | BG | CZ | DK | DE | IE | ES | FR | IT | LT | HU | MT | NL | RO | AT | PL | PT | SK | FI | SE | UK | Celkový súčet | Áno | 7 | 2 | 4 | 2 | 0 | 1 | 12 | 31 | 25 | 2 | 6 | 0 | 8 | 1 | 8 | 10 | 13 | 7 | 2 | 0 | 14 | 155 | Nie | 3 | 0 | 0 | 0 | 0 | 0 | 2 | 2 | 2 | 0 | 2 | 1 | 1 | 0 | 0 | 0 | 2 | 4 | 0 | 1 | 0 | 20 | Bez odpovede | 0 | 0 | 0 | 0 | 34 | 0 | 0 | 0 | 0 | 0 | 0 | 0 | 2 | 0 | 0 | 0 | 0 | 0 | 0 | 1 | 1 | 38 | Celkový súčet | 10 | 2 | 4 | 2 | 34 | 1 | 14 | 33 | 27 | 2 | 8 | 1 | 11 | 1 | 8 | 10 | 15 | 11 | 2 | 2 | 15 | 213 | % odpovedí "Áno" | 70 % | 100 % | 100 % | 100 % | nie je k dispozícii | 100 % | 86 % | 94 % | 93 % | 100 % | 75 % | 0 % | 89 % | 100 % | 100 % | 100 % | 87 % | 64 % | 100 % | 0 % | 100 % | 89 % | % odpovedí "Nie" | 30 % | 0 % | 0 % | 0 % | nie je k dispozícii | 0 % | 14 % | 6 % | 7 % | 0 % | 25 % | 100 % | 11 % | 0 % | 0 % | 0 % | 13 % | 36 % | 0 % | 100 % | 0 % | 11 % | --------------------------------------------------